Henoch dra pienk vir KANSA - Mogol Pos
Henoch dra pienk vir KANSA
Henoch is nie bang vir pienk nie
LEPHALALE – Henoch Blignaut skrik nie vir 'n uitdaging nie. KANSA het Saterdag 23 Februarie 'n stalletjie by Lephalale Square gehad tydens 'n minimarkdag en soos altyd mense se hare in alle vrolike kleure gespuit of geskeer teen 'n fooi.
Johnny Ferreira van JJH2O, 'n nuwe waterwinkel in die sentrum wat in beheer van die musiek en die mikrofoon was, het mans wat die sentrum besoek het uitgedaag dat as een van hulle R1 000 vir KANSA kan invorder, die persoon die moed sal moet hê om 'n pienk rok aan te trek en grimering te dra vir die res van die dag.
Donasies kon by Johnny by die aankondigersverhoog ingegee word. Henoch, ook van JJH20, het binne tien minute 'n hele R1 050 ingesamel. Sy hare is toe afgeskeer en hy het vir die res van die dag in 'n pragtige pienk rok die parkeerarea vol paradeer. Dit is sulke gebare wat KANSA geweldig baie help betreffende fondse en hulle is baie dankbaar daarvoor.